b'\n_START_ARTICLE_\nDiogenes Oinoandalainen\n_START_PARAGRAPH_\nDiogenes Oinoandalainen (100-luku) oli kreikkalainen epikurolaiseen koulukuntaan kuulunut filosofi. Diogenes tunnetaan ennen kaikkea siit\xc3\xa4, ett\xc3\xa4 h\xc3\xa4n kirjoitutti kotikaupunkiinsa Oinoandaan massiivisen niin kutsutun Oinoandan piirtokirjoituksen, joka sis\xc3\xa4lsi epikurolaisen filosofian opetuksia.\n_START_SECTION_\nEl\xc3\xa4m\xc3\xa4\n_START_PARAGRAPH_\nDiogenes oli kotoisin Oinoandasta, Lyykiasta. H\xc3\xa4nen omasta el\xc3\xa4m\xc3\xa4st\xc3\xa4\xc3\xa4n ei tiedet\xc3\xa4 muuta kuin se v\xc3\xa4h\xc3\xa4, mit\xc3\xa4 h\xc3\xa4n itse paljastaa meille piirtokirjoituksessaan. Kirjoitus itsess\xc3\xa4\xc3\xa4n on ajoitettu keisari Hadrianuksen ajalle noin vuoteen 120 jaa. Tuolloin Diogenes oli jo vanha ja sairas, joten h\xc3\xa4nen el\xc3\xa4m\xc3\xa4ns\xc3\xa4 on tuolloin ollut jo loppupuolella. T\xc3\xa4ll\xc3\xb6in h\xc3\xa4n olisi syntynyt joskus ensimm\xc3\xa4isen vuosisadan j\xc3\xa4lkimm\xc3\xa4isell\xc3\xa4 puoliskolla._NEWLINE_Diogenes oli saanut filosofisen ja reetorikoulutuksen Rhodoksella. H\xc3\xa4nell\xc3\xa4 vaikuttaa olleen epikurolaisia yst\xc3\xa4vi\xc3\xa4 eri puolilla kreikkalaista maailmaa. Diogenes oli ilmeisesti varakas ja kotikaupungissaan merkitt\xc3\xa4v\xc3\xa4 henkil\xc3\xb6, jotta h\xc3\xa4n kykeni hankkimaan suuren maa-alueen kirjoitukselleen. Epikuroksen ajattelusta mielenrauhan itselleen l\xc3\xb6yt\xc3\xa4neen\xc3\xa4 Diogenes kertoo motiivikseen, ett\xc3\xa4 vanhalla i\xc3\xa4ll\xc3\xa4\xc3\xa4n h\xc3\xa4n halusi auttaa my\xc3\xb6s niit\xc3\xa4 jotka tulevat h\xc3\xa4nen j\xc3\xa4lkeens\xc3\xa4, ja siksi h\xc3\xa4n sijoitti el\xc3\xa4m\xc3\xa4n parannuskeinot kaikkien kaupunkilaisten n\xc3\xa4ht\xc3\xa4ville. Kunnon epikurolaisen tavoin Diogenes ei ilmeisesti osallistunut politiikkaan.'